



**คำแถลงนโยบาย**

**"การบริหารจัดการราชการท้องถิ่นเทศบาลเมืองบ้านไผ่"**

**ของ**

**นายประเสริฐ พงษ์ธีรมิตร**

**นายกเทศมนตรีเมืองบ้านไผ่**

**แถลงต่อสภาเทศบาลเมืองบ้านไผ่**

**อำเภอบ้านไผ่ จังหวัดขอนแก่น**

**เมื่อวันศุกร์ที่ ๔ เดือน มิถุนายน พ.ศ. 2564**

**ณ ห้องประชุมสภาเทศบาลเมืองบ้านไผ่**

**คำแถลงนโยบาย**

**"การบริหารจัดการราชการท้องถิ่นเทศบาลเมืองบ้านไผ่"**

**ของ นาย ประเสริฐ พงษ์ธีรมิตร นายกเทศมนตรีเมืองบ้านไผ่**

**แถลงต่อสภาทศบาลเมืองบ้านไผ่ อำเภอบ้านไผ่ จังหวัดขอนแก่น**

**เมื่อวันศุกร์ที่ ๔ เดือน มิถุนายน พ.ศ. ๒๕๖๔ เวลา 10.00 น.**

**ณ ห้องประชุมสภาเทศบาลเมืองบ้านไผ่**

**………………………………………**

**เรียน ท่านประธานสภาเทศบาล สมาชิกสภาเทศบาล ประธานชุมชนทั้ง 39 ชุมชน**

**และผู้ทรงเกียรติทุกท่าน**

**ตามที่ได้มีการเลือกตั้งนายกเทศมนตรีและสมาชิกสภาเทศบาลเมืองบ้านไผ่ เมื่อวันที่ ๒๘ มีนาคม ๒๕๖๔ นั้น คณะกรรมการการเลือกตั้งได้มติรับรองผลการเลือกตั้ง เมื่อวันที่ ๒๗ เมษายน ๒๕๖๔ เรื่อง ผลการเลือกตั้งนายกเทศมนตรีเมืองบ้านไผ่ อำเภอบ้านไผ่ จังหวัดขอนแก่น ประกาศให้กระผม นายประเสริฐ พงษ์ธีรมิตร เป็นผู้ได้รับการเลือกตั้งเป็นนายกเทศมนตรีเมืองบ้านไผ่ นั้น**

**อาศัยอำนาจตามความในมาตรา 48 ทศ แห่งพระราชบัญญัติเทศบาล พ.ศ. 2496 และแก้ไขเพิ่มเติมถึง (ฉบับที่ 14) พ.ศ. 2562 ความว่า "ก่อนนายกเทศมนตรีเข้ารับหน้าที่ ให้ประธานสภาเทศบาล เรียกประชุมสภาเทศบาล เพื่อให้นายกเทศมนตรี แถลงนโยบายต่อสภาเทศบาลโดยไม่มีการลงมติ ทั้งนี้ภายในสามสิบวัน นับแต่วันประกาศผลการเลือกตั้งนายกเทศมนตรี"**

**กระผมขอขอบคุณท่านประธานเป็นอย่างสูงที่ท่านได้เรียกประชุมสภาเทศบาลเพื่อให้กระผมนายประเสริฐ พงษ์ธีรมิตร นายกทศมนตรีเมืองบ้านไผ่ ได้แถลงนโยบายต่อ สภาเทศบาลเมืองบ้านไผ่และผู้ทรงเกียรติทุกท่านก่อนเข้ารับหน้าที่ ได้รับทราบถึงเจตนารมณ์และนโยบายการบริหารงาน ที่จะพัฒนาท้องถิ่นของเรา จึงได้กำหนดวิสัยทัศน์การพัฒนาเทศบาลเมืองบ้านไผ่ โดยมีเป้าหมายเพื่อการพัฒนาท้องถิ่นให้เจริญก้าวหน้า ทั้งการพัฒนา ด้านโครงสร้างพื้นฐานด้านเศรษฐกิจ ด้านการศึกษาการกีฬาและนันทนาการ ด้านศาสนาวัฒนธรรมและขนบธรรมเนียมประเพณีท้องถิ่น ด้านการพัฒนาคุณภาพชีวิตสังคมและชุมชน ด้านการสาธารณสุขและสิ่งแวดล้อม ด้านทรัพยากรธรรมชาติ ด้านการเมืองการบริหาร ในแต่ละด้านให้มีความสอดคล้องกับนโยบายที่ให้ไว้ในการรณรงค์หาเสียงเลือกตั้งที่ผ่านมา เพื่อประโยชน์สุขของประชาชนทุกคนภายใต้กรอบของกฎหมายและระเบียบต่างๆ อย่างเคร่งครัด กระผมพร้อมแล้วที่จะปฏิบัติหน้าที่ในการแก้ไขปัญหาและบรรเทาความเดือดร้อนของพี่น้องประชาชนชาวเทศบาลเมืองบ้านไผ่ กับปัญหาที่รอการแก้ไขและรอการ**

* **2 -**

**พัฒนาอยู่มากมาย ในการเข้ามาทำหน้าที่บริหารงานของกระผมและทีมบริหาร ซึ่งประกอบด้วย**

1. **นายกฤษฏ์ ชัยมาตย์ รองนายกเทศมนตรีเมืองบ้านไผ่**
2. **นายวรพล ภัคสุขชัย รองนายกเทศมนตรีเมืองบ้านไผ่**
3. **นายมนัส มาซา รองนายกเทศมนตรีเมืองบ้านไผ่**
4. **นายกฤติธี ปิยะพรมดี ที่ปรึกษานายกเทศมนตรีเมืองบ้านไผ่**
5. **นายศิริพงษ์ อรุณเดชาชัย ที่ปรึกษานายกเทศมนตรีเมืองบ้านไผ่**
6. **น.ส.ยศวดี สิทธิสงวนพันธ์ เลขานุการนายกเทศมนตรีเมืองบ้านไผ่**

**โดยมีเป้าหมายเพื่อให้เทศบาลเมืองบ้านไผ่เป็นเมืองแห่งความสุข สำหรับการ อยู่อาศัย มีสภาพแวดล้อมที่สะอาดและปลอดภัยจากมลพิษ มีคุณภาพชีวิตที่ดี มีแหล่งการศึกษาที่ได้มาตรฐาน รักษาประเพณีวัฒนธรรมท้องถิ่นอันดีงาม โดยอาศัยการมีส่วนร่วมของชุมชนที่เข้มแข็ง และการประสานความร่วมมือกับทุกภาคส่วนที่เกี่ยวข้อง เพื่อให้การบริหารงานของเทศบาลเมืองบ้านไผ่ สามารถบรรลุสำเร็จตามเป้าหมายที่ได้กล่าวข้างต้น ผมได้กำหนดนโยบายการบริหารราชการเทศบาลเมืองบ้านไผ่เรียบร้อยแล้ว โดยดำเนินการภายใต้บทบัญญัติของกฎหมาย และด้วยความมุ่งมั่น ตั้งใจ ตลอดจนความรู้ความสามารถประสบการณ์ที่มีอยู่ พร้อมจะทุ่มเท เสียสละ อุทิศตน เพื่อพัฒนาท้องถิ่นและสานต่อโครงการสำคัญๆ ที่แก้ไขปัญหาความเดือดร้อนของพี่น้องประชาชน**

**กระผมและคณะผู้บริหารพร้อมที่จะนำเสนอนโยบายต่อสภาเทศบาลเมืองบ้านไผ่ โดยผ่านท่านประธานสภาเทศบาลไปยังท่านสมาชิกสภาเทศบาล ประธานชุมชนทั้ง 39 ชุมชน พนักงานเทศบาล และพี่น้องประชาชนที่เคารพทุกท่าน ผมจึงขอแถลงนโยบายต่อที่ประชุมในการที่จะปฏิบัติหน้าที่ ดังนี้**

**๑ . นโยบายเร่งด่วน**

**๑.๑ ยึดหลักประชาคมเมือง ในการแก้ไขปัญหา การพัฒนา โดยเน้นการมีส่วนร่วมของประชาชนทุกภาคส่วน โดยผ่านกระบวนการประชุมประชาคมเมือง ร่วมคิดร่วมเสนอแนะในสภาพปัญหาและความต้องการสู่การพัฒนาอย่างเป็นระบบ**

**๑.๒ เร่งสำรวจสภาพถนนที่ชำรุด เป็นหลุมเป็นบ่อเดินทางสัญจรลำบาก เพื่อไม่ให้เกิดอันตรายกับประชาชนที่ใช้ถนนในการสัญจรไปมา มีรถวิ่งผ่านเป็นจำนวนมาก จะรีบนำเข้าแผนพัฒนาประสานงานของบประมาณมาซ่อมแซม เพื่อให้พี่น้องประชาชนได้ใช้เส้นทางในการสัญจรไปมา เกิดความปลอดภัยในชีวิตและทรัพย์สิน และกลับสู่สภาวะปกติ**

**๑.๓ เร่งแก้ปัญหาน้ำท่วมทั้งระบบ เพื่อแก้ไขปัญหาน้ำท่วมซ้ำซาก และลด ความสูญเสียทางเศรษฐกิจในฤดูฝน ด้วยการก่อสร้างระบบระบายน้ำและระบบบำบัดน้ำเสียรวม**

* **3 -**

**น้ำเสียรวม ระบบระบายน้ำสายย่อยตามถนน ตรอก ซอก ซอย เนื่องจากระบบระบายน้ำยัง ไม่ครอบคลุม เหมาะสม และระบายน้ำไม่ทัน**

**๑.4 ดูแลปัญหาสุขภาพ เพื่อให้ประชาชนห่างไกลจากโรคภัยไข้เจ็บ เรียนรู้เท่าทันสาเหตุของการเกิดโรค การแก้ไขปัญหาความเดือดร้อนของประชาชน ในสถานการณ์ปัจจุบัน สร้างความเข้มแข็งของชุมชนตามขนาดของประชากร**

**๑.5 พัฒนาโครงสร้างพื้นฐาน ไฟฟ้า ประปา ในพื้นที่เทศบาลเมืองบ้านไผ่ ที่ยังมีความจำเป็นอย่างมาก เพื่อให้เพียงพอกับความต้องการและรองรับการขยายตัว ของชุมชนและการเพิ่มขึ้นของประชาชน**

**๒. นโยบายด้านการพัฒนาโครงสร้างพื้นฐาน**

**๒.๑ พัฒนาเส้นทางคมนาคม ให้มีสภาพดี มีมาตรฐาน การสัญจรไปมา มีความสะดวกปลอดภัยแก่ประชาชน และเพียงพอต่อความต้องการ พร้อมปรับปรุงถนนที่ชำรุด เสียหาย ขยายผิวถนนจราจรให้เป็นถนนคอนกรีตเสริมเหล็กหรือลาดยาง โดยเฉพาะ ถนนสายหลัก ที่รอการแก้ไขและซอยที่ยังคับแคบและมีสภาพไม่สมบูรณ์**

**๒.๒ ติดตั้งและบำรุงรักษาระบบไฟฟ้า การจราจร ถนน ตรอก และซอยให้มีแสงสว่างเพียงพอ เพื่อความปลอดภัยในชีวิตและทรัพย์สินของประชาชน**

**๒.๓ ส่งเสริมพัฒนาลำห้วยจิก ลำห้วยทราย ลำห้วยน้อย ลำห้วยยาง ให้สามารถ ใช้ประโยชน์สาธารณะได้ พร้อมปรับปรุงภูมิทัศน์ทั้งสองฝั่งของลำห้วย ให้เป็นสวนสาธารณะเป็นสถานที่พักผ่อน ออกกำลังกาย และนันทนาการอื่นๆ ให้ครอบคลุมความต้องการของ ทุกเพศ ทุกวัย**

**๒.๔ ตรวจสอบจุดอ่อนซึ่งเป็นจุดที่น้ำท่วมซ้ำซาก เพื่อวางแผนในการป้องกัน น้ำท่วมและการระบายน้ำให้มีประสิทธิภาพ กำหนดมาตรการในการป้องกันและแก้ไขปัญหา น้ำท่วมขังในเขตเทศบาลให้ทันต่อเหตุการณ์ และให้มีศักยภาพในการบริหารจัดการต่อปัญหา จึงได้กำหนดมาตรการแก้ไขปัญหา ดังนี้**

**2.4.1 ให้ลอกท่อระบายน้ำ กำจัดขยะมูลฝอย สิ่งปฏิกูลที่ขวางทางเดินของน้ำให้ระบายได้รวดเร็ว ก่อนฤดูฝน**

**2.4.2 ให้สำรวจวัสดุ อุปกรณ์ เครื่องสูบน้ำให้มีความพร้อมในการ ใช้ปฏิบัติงานได้ตลอดเวลา และจัดเตรียมกำลังคนให้มีความพร้อมอยู่ตลอดเวลา**

**๓. นโยบายด้านสาธารณสุข**

**๓.๑ เมื่อไปเห็นถึงความทุกข์ทรมาน ไม่มีเงินไปรักษา " คนรวยเป็นคนจน คนจนเป็นแล้วตาย " จึงเป็นแรงบันดาลใจที่จะผลักดันให้จัดตั้งศูนย์ฟอกไต ให้ผู้ป่วยได้รักษา ใกล้บ้าน อาจเป็นทางเลือกของผู้ป่วยที่จะได้ประโยชน์สูงสุดในการดูแลรักษาตามสิทธิ์ ในการรักษาเทศบาลมีหน้าที่ประชาสัมพันธ์ให้ประชาชนได้รับทราบ และเข้าถึงการใช้บริการ รวมถึงการนำรถฉุกเฉินเข้ามารับส่งผู้ป่วย**

**- 4 –**

**๓.๒ รณรงค์ส่งเสริมให้ความรู้การดูแลสุขภาพ พลานามัยของประชาชน ให้สมบูรณ์แข็งแรงทุกกลุ่มอายุอย่างทั่วถึงและเท่าเทียม โดยเน้นการป้องกันมากกว่าการรักษา การป้องกันและควบคุมการแพร่ระบาดของโรคติดต่อและโรคไม่ติดต่อ เน้นให้มีกิจกรรมในการป้องกันโรค และควบคุมโรคต่างๆ ที่สามารถป้องกันได้และสามารถดำเนินการได้อย่างรวดเร็ว โดยจะประสานหน่วยงานที่เกี่ยวข้องควบคุมสถานการณ์ของโรคได้ในเบื้องต้น ส่งเสริมและสนับสนุนให้มีการป้องกัน การควบคุม การแพร่และการระงับการระบาดของโรคติดต่อ หรือสร้างภูมิคุ้มกันโรคให้กับประชาชน ด้วยการฉีดวัคซีนป้องกันโรคติดเชื้อไวรัสโคโรนา 2019 (COVID-19)**

**๓.๓ ส่งเสริมการพัฒนาคุณภาพชีวิตผู้สูงอายุ ผู้พิการ ผู้ด้อยโอกาสในชุมชน จัดทำฐานข้อมูลเฉพาะกลุ่มเพื่อพัฒนาการบริการ เตรียมความพร้อมสู่สังคมผู้สูงอายุ เร่งรัดการบริการสวัสดิการเบี้ยยังชีพ**

**๓.๔ พัฒนาการให้บริการด้านการแพทย์ฉุกเฉิน (EMS) ให้ได้มาตรฐาน จัดชุด ปฏิบัติการฉุกเฉินเบื้องต้น (FR ไว้บริการประชาชน เพื่อช่วยเหลือประชาชนได้ทันทวงที เพื่อให้ประชาชนมีความปลอดภัยในชีวิตอันเกิดจากอุบัติเหตุ หรือเจ็บป่วย จัดรถกู้ชีพฉุกเฉิน 24 ชั่วโมง เพื่ออำนวยความสะดวกให้ประชาชน**

**๓.๕ การส่งเสริมและสนับสนุนการพัฒนาศักยภาพ ในการดำเนินกิจกรรมของกลุ่มอาสาสมัครสาธารณสุขมูลฐาน (อสม.) เพื่อยกระดับให้ประชาชนมีคุณภาพชีวิตที่ดี โดยการส่งเสริมความรู้ในการดูแลสุขภาพอนามัย จัดบริการส่งเสริมการป้องกันโรคเชิงรุกในชุมชนและโรงเรียนอย่างทั่วถึง พัฒนาศักยภาพในการปฏิบัติงานด้านการสาธารณสุข โดยหลักประกันสุขภาพและงบประมาณของเทศบาลสนับสนุนอีกส่วนหนึ่ง เพื่อเป็นทุนในการดำเนินงานใน การดูแลสุขภาพของชุมชน อย่างทั่วถึง ครอบคลุมประชากรทุกระดับทุกชุมชน**

**๓.๖ คลินิกพลเมืองอาวุโส โดยทำงานร่วมกันกับ อสม. ในการดูแลสาธารณสุข ของคนในหน่วยบริการสาธารณสุขสัญจร คือการให้บริการด้านการแพทย์เชิงรุกประชาชน ทุกพื้นที่ผ่านหน่วยงานบริการสาธารณสุข PCU**

**๓.๗ ส่งเสริมและปรับปรุงด้านการสุขาภิบาลอาหาร สำหรับผู้ประกอบการทุกระดับในเขตเทศบาล ให้เป็นไปตามมาตรฐานของกระทรวงสาธารณสุข เพื่อประโยชน์ของผู้บริโภคในท้องถิ่น**

**๓.๘ ส่งเสริมหรือสนับสนุนกิจกรรมให้มีการรักษาความสะอาดของถนน หรือทางเดินสาธารณะ การกำจัดขยะมูลฝอยและสิ่งปฏิกูลอย่างถูกวิธี เพื่อเป็นประโยชน์ต่อชุมชนและสิ่งแวดล้อม เช่น การคัดแยกขยะตั้งแต่ต้นทาง หรือการนำมาขายให้กับธนาคารขยะชุมชนในเขตเทศบาลเมืองบ้านไผ่**

* **5 –**

**๔. นโยบายการพัฒนาด้านการศึกษา การกีฬาและนันทนาการ**

**๔.๑ ส่งเสริมพัฒนาให้มีศูนย์การเรียนรู้ ด้านไอที และภาษาให้กับเด็ก เยาวชน และผู้ที่สนใจ ส่งเสริมพัฒนาบทบาทสตรีเด็ก เยาวชน ผู้สูงอายุและผู้พิการ**

**๔.๒ ส่งเสริม สนับสนุนให้มีการรณรงค์ทุกรูปแบบอย่างต่อเนื่องและจริงจัง จัดตั้งสภาเด็กและเยาวชน เพื่อจัดกิจกรรมต่างๆให้เด็กได้เรียนรู้นอกห้องเรียน เพื่อให้เด็กและเยาวชนห่างไกลจากยาเสพติดทุกรูปแบบ ทั้งในการเฝ้าระวัง ป้องกัน การบำบัดรักษา และการฟื้นฟูผู้ติดยาเสพติด โดยประสานร่วมมือกับองค์กรที่เกี่ยวข้อง**

**๔.๓ ส่งเสริมพัฒนาให้มีกลุ่มเด็ก เยาวชน และประชาชน ในการออกกำลังกาย การเล่นกีฬาจัดสรรงบประมาณ เพื่อสนับสนุนด้านการจัดการส่งเสริมการแข่งขันกีฬาทั้งภายใน ภายนอกชุมชน เพื่อแสดงถึงพลังความสามัคคีในชุมชน อีกทั้งยังเป็นการสร้างความสัมพันธ์ อันดีระหว่างชุมชน ในวันสำคัญหรือเทศกาลต่าง ๆ ที่เหมาะสม มีการพบปะสังสรรค์ทางสังคมของชุมชน สร้างความรัก ความสามัคคีภายในชุมชน และจะผลักดันหาสถานที่สร้างสนามกีฬาขนาดใหญ่ให้กับเยาวชนและพ่อแม่พี่น้องใช้ออกกำลังกาย**

**๔.๔ ส่งเสริมพัฒนาอาคาร สถานที่ และระบบการบริหาร การจัดการศึกษา ของโรงเรียนเทศบาล กำหนดหลักสูตรแนวใหม่ของโรงเรียนสู่ความเป็นเลิศทุกด้าน พร้อมยกระดับมาตรฐานการศึกษาของโรงเรียนและศูนย์เด็กเล็กในสังกัดเทศบาล โดยเน้นกระบวนการ "สร้างความสุขในการเรียน"**

**๔.๕ สนับสนุนพื้นฟูศิลปวัฒนธรรม ขนบธรรมเนียม งานประเพณีประจำปี ตลอดจนภูมิปัญญาท้องถิ่นและร่วมมือเผยแพร่ อนุรักษ์สืบทอดให้เป็นเอกลักษณ์ของท้องถิ่นสืบไป ด้านการอนุรักษ์ประเพณีและวัฒนธรรม โดยให้ความสำคัญต่อการจัดงานประเพณีประจำชาติและท้องถิ่น**

**๔.๖ ทำนุบำรุงศาสนา วัดวาอาราม ส่งเสริมกิจกรรมทางศาสนา เพื่อให้ ศาสนสถานแต่ละแห่งเป็นศูนย์รวมจิตใจชุมชน**

**๕. นโยบายด้านการพัฒนาทรัพยากรธรรมชาติและสิ่งแวดล้อม**

**เพื่อให้สภาพแวดล้อมของเมืองเป็นชุมชนน่าอยู่ ปลอดภัยจากมลภาวะ ภายใต้ระบบการจัดการสิ่งแวดล้อมอย่างยั่งยืน นโยบายด้านนี้จึงมีความสำคัญยิ่งที่จะต้องมีแผนงานและโครงการต่อไปในด้านต่างๆ ได้แก่**

**๕.๑ พัฒนาสวนสาธารณะ สถานที่พักผ่อนหย่อนใจ ให้เกิดประโยชน์ใช้สอยสูงสุด ควบคู่กับสนับสนุนการเพิ่มพื้นที่สีเขียว ด้วยกิจกรรมรณรงค์ลดภาวะโลกร้อน**

**๕.๒ สนับสนุนการลดปริมาณของเสีย โดยการส่งเสริมการผลิต และการบริโภค ที่เป็นมิตรกับสิ่งแวดล้อม รวมทั้งสนับสนุนส่งเสริม เพิ่มศักยภาพความสามารถของชุมชน ในการจัดการขยะมูลฝอย และลดปริมาณของเสียในชุมชน**

**- 6 –**

**๕.๓. รณรงค์รักษาความสะอาดและความเป็นระเบียบเรียบร้อยของชุมชนและสถานที่ต่างๆ ในเขตเทศบาลให้เป็นเมืองน่าอยู่**

**๖. นโยบายการพัฒนาด้านเศรษฐกิจ**

**๖.๑ ส่งเสริม สนับสนุนกิจกรรมกองทุนหรือกลุ่มต่างๆ ที่มีอยู่ในเขตเทศบาล ให้เข้มแข็งและมีประสิทธิภาพมากกว่าเดิม**

**๖.๒ ส่งเสริม พัฒนา อบรมให้ความรู้กับกลุ่มอาชีพต่างๆ ให้มีศักยภาพ และมี ทักษะในการประกอบอาชีพ สร้างชุมชนให้เข้มแข็งและยั่งยืนต่อไป**

**๖.๓ พัฒนาตลาดเทศบาลให้ได้มาตรฐานเป็นตลาดสดน่าซื้อ เป็นศูนย์กลางจำหน่ายสินค้าอุปโภค บริโภค ปลอดภัยตามมาตรฐาน ถูกสุขอนามัย สะอาดปราศจากโรค ระดับอำเภอ และให้มีการจัดระบบการจัดการตลาดที่ดี มีคุณภาพ**

**๖.๔ พัฒนาคุณภาพการให้บริการของสถานธนานุบาลเทศบาล เพื่อเป็นแหล่งกู้ยืมดอกเบี้ยต่ำให้ประชาชนทั่วไปได้รับความสะดวก และมีสภาพคล่องในด้านการเงิน ในระดับ ที่พอเพียงแก่การแก้ไขปัญหาและสภาพคล่องทางเศรษฐกิจระดับรากหญ้า**

**๗. นโยบายการพัฒนาด้านคุณภาพชีวิต สังคมและชุมชน**

**๗.๑ เพิ่มมาตรฐานคุณภาพชีวิตของคนในชุมชน เพื่อความปลอดภัยในชีวิต ตามหลัก ๓ อ คือ อยู่ดีกินดี อยู่ดีมีสุข และอยู่รอดปลอดภัย**

**๗.๒ จัดตั้งโรงเรียนผู้สูงอายุให้เข้าถึงกิจกรรมต่างๆ ทั้งด้านออกแบบจัดการเรียนการสอนเพื่อพัฒนาศักยภาพผู้สูงอายุ ลดภาระการดูแลในโอกาสข้างหน้า ซึ่งโรงเรียนผู้สูงอายุจะเป็นประโยชน์ต่อตัวผู้สูงอายุเอง ครอบครัว ชุมชน และสังคมใน 4 มิติ คือ ด้านกาย ด้านจิตใจ ด้านสังคม และด้านสติปัญญา**

**๗.๓ ส่งเสริม สนับสนุนกิจกรรมของอาสาสมัครป้องกันภัยฝ่ายพลเรือน (อปพร.) รวมถึงมีการฝึกทบทวนการปฏิบัติงาน เพื่อให้มีความพร้อม ความชำนาญและมีคุณภาพ สู่มาตรฐาน**

**๗.๔ ส่งเสริม สนับสนุนด้านการป้องกันและบรรเทาสาธารณภัย รวมถึงพัฒนา ด้านวัสดุอุปกรณ์ เครื่องมือ เครื่องใช้ให้ทันสมัย ครบถ้วนและเพียงพอ พร้อมใช้งานป้องกันภัยได้ตลอดเวลา**

**๗.๕ พัฒนาความรู้ความสามารถ มีการฝึกทบทวนให้กับพนักงานดับเพลิง และผู้ที่เกี่ยวข้องให้มีความรู้ความสามารถ ปฏิบัติงานจริงกับวัสดุอุปกรณ์ที่ทันสมัย อย่างต่อเนื่อง เรียนรู้ป้องกันและให้การช่วยเหลือผู้ประสบภัยพิบัติทางธรรมชาติต่าง ๆ เช่น อุทกภัย วาตภัย และอัคคีภัย เป็นต้น**

**- 7 –**

**๘. นโยบายพัฒนาด้านการเมืองและการบริหาร**

**มุ่งเน้นภาคประชาชน องค์กรชุมชนให้มีความเข้มแข็ง มีส่วนร่วมในการบริหารการจัดการและพัฒนา โดยยืดประชาชนเป็นศูนย์กลาง มีเทศบาลเป็นผู้ขับเคลื่อนนโยบายให้เกิดผลอย่างเป็นรูปธรรม และเกิดประโยชน์สุขแก่ประชาชนอย่างแท้จริง**

**๘.๑ ส่งเสริมและสนับสนุนให้ประชาชนมีโอกาสรับรู้ เข้าถึงข้อมูลข่าวสารของเทศบาลอย่างกว้างขวาง เป็นธรรม รวดเร็ว และให้ประชาชนมีส่วนร่วมในการพัฒนาท้องถิ่นในรูปของการทำประชาคม เพื่อพัฒนาตามกระบวนการ ร่วมคิด ร่วมทำ ร่วมพัฒนา รวมทั้ง มีระบบการตรวจสอบความโปร่งใส ประเมินผลการปฏิบัติงานเพื่อตอบสนองความต้องการของประชาชน**

**๘.๒ พัฒนาเทศบาลเมืองบ้านไผ่ ให้เป็นหน่วยงานที่ยึดหลักการบริหารจัดการบ้านเมืองที่ดี (Good Governance) ตามหลักธรรมาภิบาล มีมาตรฐาน เป็นองค์กรแห่งการเรียนรู้ การส่งเสริมและพัฒนาศักยภาพ องค์ความรู้แก่บุคลากรในหน่วยงานและบุคคลที่เกี่ยวข้อง พัฒนาทั้งทาง ด้านคุณธรรมจริยธรรม ด้านการศึกษา การฝึกอบรม และการดูงานนอกสถานที่ เพื่อให้สามารถยกระดับความรู้ความสามารถในการปฏิบัติงานได้อย่างมีประสิทธิภาพ**

**๘.๓ พัฒนาบุคลากร ด้วยการสร้างจิตสำนึกในการให้บริการ เพื่อตระหนัก ความรับผิดชอบในหน้าที่และทัศนคติที่ดีต่อการบริการประชาชน ซึ่งจะทำให้ประชาชนได้รับความสะดวกรวดเร็ว และเป็นธรรมในการบริการ**

**๘.๔ นำวิชาการและเทคโนโลยีที่ทันสมัยมาใช้ในการบริการประชาชน โดยเฉพาะงานบริการส่วนหน้า เพื่อสร้างบรรยากาศ การรับบริการที่สะดวก รวดเร็ว ประทับใจ และเป็นการรักษาระดับคุณภาพงานบริการที่เป็นเลิศ จากที่ได้ดำเนินการไว้แล้วระดับหนึ่ง รวมทั้งทบทวนระเบียบขั้นตอนและวิธีปฏิบัติงาน เพื่อให้การบริหารงานกระชับ มีความยืดหยุ่น มีประสิทธิภาพประสิทธิผล โปร่งใส ตรวจสอบได้ และมีการประเมินผลที่เป็นระบบ และเป็นธรรม**

**๘.๕ พัฒนา ปรับปรุงระบบหรือขั้นตอนการจัดเก็บรายได้ของเทศบาล ให้มีประสิทธิภาพ มีข้อมูลถูกต้องและเป็นปัจจุบัน โดยการนำแผนที่ภาษีเข้ามาช่วยในการดำเนินการ ให้ความเป็นธรรมแก่ผู้เสียภาษี มีการพัฒนารายได้อย่างต่อเนื่อง และขยายฐานภาษี แหล่งรายได้ใหม่ ให้มีการเก็บรายได้อย่างเป็นระบบ ครอบคลุม ทั่วถึง และเป็นธรรม เพื่อให้เทศบาลสามารถจัดบริการสาธารณะที่ดี มีมาตรฐาน และการใช้จ่ายเงินงบประมาณเป็นไปอย่างคุ้มค่า สามารถวัดประเมินผลสำเร็จได้**

**๘.๖ พัฒนา ปรับปรุง ระบบการบริการด้านการประชาสัมพันธ์ การเผยแพร่ข้อมูลข่าวสารของเทศบาลและหน่วยงานที่เกี่ยวข้องให้ประชาชนได้รับทราบ อย่างรวดเร็ว ทั่วถึง อีกทั้งจะพัฒนาระบบการบริการสาธารณะที่ดีมีมาตรฐาน ลดขั้นตอนการปฏิบัติให้มีความ**

* **8 –**

**สะดวก รวดเร็ว สามารถตอบสนองต่อความต้องการของประชาชนได้อย่างตรงเป้าหมาย และเกิดประโยชน์สูงสุดต่อประชาชนและชุมชนให้มากที่สุด**

**กระผมขอเรียนให้ท่านประธานสภา และสมาชิกสภาเทศบาลเมืองบ้านไผ่ และผู้เข้าร่วมประชุมทุกท่านทราบอีกครั้งว่า การกำหนดยุทธศาสตร์และโยบายของนายกเทศมนตรีเมืองบ้านไผ่ ภายใต้วิสัยทัศน์ของเทศบาลเมืองบ้านไผ่ “เมืองน่าอยู่ คู่ธรรมา ภิบาล บริการประทับใจ ก้าวไกลสู่อาเซียน” เป็นการกำหนดนโยบายที่ไม่ขัดต่อกฎหมาย และยังแสดงถึงความรับผิดชอบในการบริหารราชการของเทศบาล ให้เป็นไปตามระเบียบกฎหมาย เป็นการกำหนดนโยบายที่วางอยู่บนพื้นฐานของความเป็นจริง ตามสภาพปัญหา ที่เป็นอยู่ในปัจจุบันทั้งทางด้านเศรษฐกิจและสังคม และสถานการณ์แวดล้อม รวมทั้งข้อจำกัดด้านงบประมาณ เพื่อให้การดำเนินนโยบายบรรลุเป้าหมายที่กำหนด จำเป็นที่ต้องเร่งปรับปรุงการปฏิบัติงานหลายๆด้าน เพื่อเพิ่มประสิทธิภาพในการบริหารจัดการ เพื่อให้นโยบายที่ได้แถลงไว้ต่อสภาแห่งนี้บรรลุตามเป้าหมายที่กำหนดไว้ ปัจจัยที่สำคัญคือการมีส่วนร่วมของประชาชนทุกภาคส่วน พลังของทุกท่านที่จะเข้ามาช่วยกันขับเคลื่อน ชี้แนะปัญหาที่เกิดขึ้น ของแต่ละชุมชน เพื่อนำไปสู่การพัฒนาและแก้ไข ที่จะต้องอาศัยความร่วมมือจากทุกภาคส่วนที่เกี่ยวข้องทั้งภายในองค์กร และการส่งเสริมจากภายนอก ส่วนราชการต่างๆในเขตเทศบาลเมืองบ้านไผ่และนอกเขตเทศบาลที่เกี่ยวข้อง การเมืองระดับชาติ ระดับจังหวัด หน่วยงานต่างๆที่ต้องเชื่อมโยงในการทำงานร่วมกัน องค์กรภาคเอกชน พ่อแม่พี่น้อง ประชาชน เป็นต้น**

**กระผมหวังเป็นอย่างยิ่งว่าการร่วมมือของทุกภาคส่วน ที่จะแปลงนโยบายไปสู่ การปฏิบัติอย่างจริงจัง นั้น จะส่งผลลัพธ์ต่อความเป็นสังคมที่ดี และมีมาตรฐาน กล่าวคือ เทศบาลเมืองบ้านไผ่ของเรา จะสามารถขับเคลื่อนไปสู่ความเป็นท้องถิ่น ที่มีความตื่นตัว มีพลังตลอดเวลา นโยบายที่กระผมได้แถลงต่อสภาเทศบาลเมืองบ้านไผ่ครั้งนี้ จะนำไปสู่การปฏิบัติอย่างจริงจังและทันที และเกิดรูปธรรมมากที่สุด โดยยึดหลักการบริหารบ้านเมืองที่ดี ชุมชนมีความสุข สังคมมีคุณธรรม สุขภาพกายใจสมบูรณ์ และในโอกาสนี้ กระผมและทีมงานจะผลักดันนโยบายทั้งหมดนี้ให้มีความสำเร็จมากที่สุด และขอรับการสนับสนุนจากสมาชิกสภาเทศบาลเมืองบ้านไผ่ทุกท่าน ในการผลักดันนโยบายไปสู่การปฏิบัติให้เกิดเป็นรูปธรรม เพื่อประโยชน์สุขของประชาชนชาวเทศบาลเมืองบ้านไผ่ของเรา ขอขอบคุณทุกท่านครับ**